امس مريت صدفه وشفت لمة ناس
والصايح مكبر وينه ما وينه
هذا يصيح من راس الفرع حوشوه
وذاك الجاي يركض بيده سجينه
وهاي تكول يمه بيا مكان الغاز
وهاي الجايه تنعثل بقنينه
وتشوف المعاره وهوسة النسوان
وشكالت سعيده وردت محينه
وحده تكول صارلنه اضن شهرين
ويه الغاز بتا ما تلاكينه
وذيج تكلهه لا خيه انتي تنحسدين
جا شيكول كلبي وداعة سكينه
اسولفلج صدك حدنه ويه حد الغاز
من اهد ما جانو يصيحون ما جينه
ردت اتناشد وياهن واكلهن راي
بس خايف ردود الفعل موزينه
بيهن خاف وكحه وما تعرف العيب
وسويه تذب حجيهه الزينه والشينه
رديت وكلت خل احجي شنهو يصير
حينه ووكحه ما بيهن نساوينه
الله يساعدج؟ لاساعدك واطاك
اواشج لااواش ولا تحاجينه
خاله اطينه فنتك شنقضيه شبيج
مو جيرانج شمالج نسيتينه؟
صدت لجن شصدت عليه بعين
لا سولفنه ريت ولا تحاجينه
جنهه عيون بومه ومنهه تجدح نار
وحسبالك دوابه مدغمثه بطينه
لنهه تكلي خاله ابنيمن انته تكول؟
والله خوارده تكلهن عمت عينه
يتنكت يريد وعود يحجي اكبار
خوش وليد صاير ينصب علينه
دطيني كفاك وسج كبل ماجيك
تره مالي خلك والبينه يكفينه
واذا ما تمشي ادوفك دوفة الزهمول
اثكل واحترمنه ولا تمر بينه
خاله شبيج ما عايل تراني وياج
جي لن ردت انصحج كلت مسكينه؟
ماريدن نصيحه اطيني عرض كفاك
من بيت المخلفك رحنه جدينه؟
مسكينه يكلي ابني المرياديل
تكول بسفرة الجابوه معشينه
المرياديل| عدم قدرة العجوز على لفظ كلمة الملياردير فقالت المرياديل